Per Clausen (EL), 2008-04-01:
Det er klart, at i Enhedslisten medvirker vi gerne til at fremme politikudviklingen i Ny Alliance, og hvis vi kan skubbe lidt til, at det kan lykkes for hr. Anders Samuelsen at få placeret Ny Alliance der, hvor han foretrækker at Ny Alliance er, nemlig på den yderste højrefløj i dansk politik, så er det vel egentlig en fornuftig nok ting, at vi hjælper med til det.
Så hvis vi ved at fremsætte forslag om nogle af Ny Alliances enkelte fornuftige forslag i deres program kan få dem til at løbe fra dem også, er det i orden for mig.
Så vil jeg sige, at det jo er rigtigt, som nogle har sagt, at det her ikke er det mest fuldkomne forslag, man kunne komme med; det er en meget lille og forholdsvis utilstrækkelig lappeløsning.
Når vi har fremsat forslaget, er det såmænd, fordi Organisationen for Vedvarende Energi i valgkampen stillede ti spørgsmål, tror jeg, det var, til Folketingets politiske partier, og der var sådan set kun en af de ting, de forslog, som der var flertal for, og det var det her.
Jeg vil så også godt sige til den megen snak om, hvem der er med i energiforliget, at i ca. 20 timer - mener jeg, det var - troede vi faktisk, at regeringen var interesseret i at forhandle energipolitik med alle Folketingets partier, men det lykkedes at komme så tæt på statsministeren, at man kunne spørge ham, om han mente det alvorligt, og det gjorde han ikke.
Så er det blevet sådan, at den energiaftale, man har lavet med alle Folketingets partiers medvirken undtagen Enhedslisten, er en aftale, som Dansk Folkeparti er med til at sætte sit præg på ud fra hr. Morten Messerschmidts grundige og indsigtsfulde indlæg og holdninger, og som Enhedslisten er udelukket fra.
Og der må man bare sige, at set i det perspektiv er det måske ikke blevet så ringe, som man kunne have frygtet.
Først og fremmest vil jeg da rose Socialdemokraterne, SF og Det Radikale Venstre for ikke at have lavet en aftale, der rækker ret mange flere år frem end til umiddelbart efter næste folketingsvalg, for så kunne det være, at der var en politisk mulighed for at gøre det bedre.
Selve det her forslag tager sit afsæt i den kendsgerning, at udbygningen af vedvarende energi i de seneste år jo i realiteten er gået i stå - vi ser stigninger i CO2-udslippet, og vi ser stigninger i energiforbruget.
Og forslaget tager også afsæt i den erkendelse, at umiddelbart efter at vi fik den borgerlige regering i 2001, indledte man jo et systematisk felttog mod en række visionære og gode modeller for, hvordan vi kunne udvikle vedvarende energi i Danmark.
Det ramte - det har man selvfølgelig været meget opmærksom på i debatten - udbygningen af vindmøller, men det ramte jo også bølgekraft og solenergi; nogle i og for sig små og relativt billige programmer ville formentlig have kunnet betyde, hvis man havde holdt fast i dem, at Danmark i dag havde været et foregangsland, når vi snakker om solenergi, i stedet for at vi overlod det til andre europæiske lande.
Vi er ikke et foregangsland mere, og det er jo så det, som det her er et lille forsøg på at rette op på.
Efter vores mening er det, det handler om, bygningsintegrerede solceller; det handler netop om at udvikle solceller og bruge solceller, som passer ind i arkitekturen, og som altså æstetisk osv. er anvendelige.
Solceller til at lave strøm og solvarmepaneler til produktion af varmt vand bidrager både til at skåne miljøet og forlænge opvarmningsanlæggenes levetid, og når anlæggene er betalt, er der faktisk tale om en gratis og miljøvenlig energiform, som ikke kræver megen vedligeholdelse.
Og det er derfor, vi mener, at det er vigtigt at fremme anvendelse af solceller og solvarme både i parcelhuse, etageejendomme og offentligt byggeri.
Jeg er da også enig med SF's ordfører i, at sommerhuse er et oplagt område i den her forbindelse, og som kolonihavehusejer er man jo også med på, at det er et centralt sted at skabe den der udvikling.
Det er som et led i den generelle offensiv for solceller og solvarme, at vi foreslår, at der skal etableres solceller og solvarme i alle nye offentlige bygninger.
Vi synes så, at et sådant forslag naturligvis ikke kan stå alene.
Vi mener, at man skal følge det op med et krav om, at brug af vedvarende energi skal indgå i offentlige udbud, og et krav om, at kommunerne bruger vedvarende energi i nye udstykninger.
Det er vores opfattelse, at solenergi kan og skal udgøre en væsentlig del af den direkte elforsyning om 25 år, og vi mener så, det er ret vigtigt, at man faktisk får solceller integreret i bygninger, og også, at man udvikler anvendelsen af solceller til nye formål i landbruget.
Der er jo ikke nogen tvivl om, at bl.a. nogle af de produktionsprocesser, som i dag i økologisk landbrug kræver megen fysisk aktivitet - fysisk aktivitet er jo sundt, men indimellem skal man alligevel forsøge at begrænse det - kan blive meget nemme at udføre, hvis man får etableret nogle redskaber, som er drevet af solceller.
Det her forslag er ikke sådan et, som bare er udtænkt af Enhedslisten eller Organisationen for Vedvarende Energi.
Der er en række danske virksomheder, som arbejder med solceller, og boligselskaber og energiselskaber har appelleret til politikerne om at iværksætte en national indsats for solenergi, fordi der er store interesser i det fra såvel forbrugerside som erhvervsside.
Efter vores opfattelse er solceller, som er integreret i bygninger, en af de absolut bedste måder at få udnyttet energien fra solceller på.
Det kræver, at der udvikles nogle gode løsninger energimæssigt såvel som arkitektonisk, og her kan etableringen af solceller i forbindelse med nybyggeri af offentlige bygninger spille en vigtig rolle.
Jeg håber alligevel, at de intentioner, som ligger bag forslaget, også kan påvirke energipolitikken i fremtiden.
Det skal selvfølgelig bemærkes, at vi har set, at man i forbindelse med det energiforlig, man har lavet, også har afsat penge til solceller.
Så i en eller anden forstand er man dog i færd med at forsøge at rette op på noget af det, man har forsømt i så mange år.